На основу члана 119. став 1. тачка 1) и члана 109. Закона о основама система образовања и васпитања („Службени гласник РС” 88***/***2017, 27/2018, 10/2019, 6/2020, 129/2021 и 92/2023) и члана 44. тачка 1) Статута ОШ "Трајко Стаменковић" Лесковац (Број 347/2018, 377/2019, 337/2021, 694/2022, 351/2023, 753/2023 и 489/2024), Школски одбор ОШ „Трајко Стаменковић“ Лесковац на седници одржаној дана 29.04.2024. године доноси

**ПРАВИЛА ПОНАШАЊА**

**УЧЕНИКА, ЗАПОСЛЕНИХ , РОДИТЕЉА И ТРЕЋИХ ЛИЦА**

**У ОШ „ТРАЈКО СТАМЕНКОВИЋ” У ЛЕСКОВЦУ**

**ОПШТЕ ОДРЕДБЕ**

**Члан 1.**

Овим Правилима уређују се међусобни односи ученика, запослених, родитеља и других лица у школи, чиме се негују односи разумевања, уважавања и развијања позитивне атмосфере, ближе одређују обавезе и одговорности ученика, запослених, родитеља и других лица која користе услуге школе и утврђују основна правила понашања у ОШ „Трајко Стаменковић“ у Лесковцу (у даљем тексту: Школа) у складу са Законом о основама система образовања и васпитања (у даљем тексту: Закон).

**Члан 2.**

Поштовањем и применом ових Правила обезбеђује се несметан рад, повећана безбедност ученика, очување школске имовине, општа и радна дисциплина, чиме се доприноси бољем успеху ученика, угледу школе и стварају основе за боље и савременије услове рада.

**Члан 3.**

У Школи су забрањене активности којима се врши дискриминација по било ком основу, насиље, злостављање и занемаривање као и страначко организовање.

У Школи није дозвољено деловање секти.

**Члан 4.**

Ученици, запослени, родитељи и друга лица дужна су да се понашају пре свега на начин и у складу са Правилником о мерама, начину и поступку заштите и безбедности ученика, за време остваривања васпитно-образовног рада и других активности које организује Школа, као и да се старају за спровођење тих мера.

**ПРАВА УЧЕНИКА**

**Члан 5.**

Права ученика остваруjу се у складу са потврђеним међународним уговорима, Законом и другим законима.

Школа, односно запослени у Школи дужни су да обезбеде остваривање **права ученика** у складу са Законом:

1) квалитетан образовно-васпитни рад коjи обезбеђуjе остваривање принципа и циљева из члана 7. и 8. Закона;

2) уважавање личности;

3) подршку за свестрани развоj личности, подршку за посебно исказане таленте и њихову афирмациjу;

4) заштиту од дискриминациjе, насиља, злостављања и занемаривања;

5) благовремену и потпуну информациjу о питањима од значаjа за образовање и васпитање;

6) информациjе о правима и обавезама;

7) учествовање у раду органа Школе, у складу са овим и посебним законом;

8) слободу удруживања у различите групе, клубове и организовање ученичког парламента;

9) jавност и образложење оцене и подношење приговора на оцену и испит;

10) покретање инициjативе за преиспитивање одговорности учесника у образовно-васпитном процесу уколико права из става 2. тач. 1–9 овог члана нису остварена;

11) заштиту и правично поступање Школе према детету и ученику;

12) друга права у области образовања и васпитања, у складу са законом.

**Члан 6.**

Ученик, родитељ, односно други законски заступник ученика може да поднесе писмену приjаву директору Школе у случаjу повреде права из члана 5. ових Правила или непримереног понашања запослених према ученику, у складу са овим актом, у року од осам дана од дана сазнања о повреди права.

Уколико сматра да су повређена нека од права детета или да је дошло до непримереног понашања запослених према детету и ученику, родитељ, односно други законски заступник сачињава писмену пријаву директору школе.

Сваки запослени у Школи је дужан одмах по сазнању, а наjкасниjе наредног радног дана, да поднесе писмену приjаву директору да jе учињена повреда права ученика.

Пријава мора да садржи:

– личне податке о детету;

– прецизно навођење информација везаних за повреду права детета

– начин и време сазнања родитеља за повреду.

Директор jе дужан да приjаву из ст. 1. и 3. овог члана размотри и да, уз консултациjу са учеником и родитељем, односно другим законским заступником ученика, као и запосленим одлучи и предузме одговараjуће мере, у року од осам дана од дана приjема приjаве.

У случајевима предвиђеним чланом 81. Закона, ученик, родитељ односно други законски заступник детета и ученика, има право да поднесе пријаву Министарству, уколико сматра да су му повређена права утврђена законом.

**Члан 7.**

У остваривању своjих права ученик не сме да угрожава друге у остваривању њихових права.

У складу са тим ученик има обавезе којих је дужан да се придржава за све време трајања наставе и других облика образовно васпитног рада.

**Обавезе ученика** су да:

1) редовно похађа наставу и друге облике образовно васпитног рада и да извршава школске обавезе;

2) поштуjе правила понашања у школи, одлуке директора и органа школе;

3) ради на усваjању знања, вештина и ставова утврђених Школским програмом, прати сопствени напредак и извештава о томе наставнике и родитеље, односно друге законске заступнике;

4) не омета извођење наставе и не напушта час без претходног одобрења наставника;

5) поштуjе личност других ученика, наставника и осталих запослених у школи;

6) чува имовину школе и чистоћу и естетски изглед школских просториjа и школског дворишта;

7) стара се о очувању животне средине и понаша у складу са правилима еколошке етике.

**ПРАВИЛА ПОНАШАЊА УЧЕНИКА**

**Члан 8.**

Правила понашања ученика могу се поделити у следеће групе:

1. Долазак у школу пре почетка наставе и време школских одмора.

2. Лични изглед ученика.

3. Одсуствовање са наставе.

4. Брига о имовини школе, других лица и сопственој имовини.

5. Однос према обавезама.

6. Односи међу ученицима и према запосленима.

7. Употреба средстава дигиталне комуникације.

**Долазак у школу и време одмора**

**Члан 9.**

Ученици долазе у школу најкасније пет минута пре почетка наставе, како би се на време спремили за час. После звона за почетак наставе ученици су на свом месту, спремни за њен почетак.

Уколико ученик закасни на час, не задржава се по ходницима, дворишту, санитарним и другим просторијама школе већ улази у учионицу у којој се одржава час. Након јављања наставнику и давања обавештења о разлозима кашњења, уз одобрење наставника одлази на своје место не ометајући остале ученике, већ се одмах укључује у праћење наставе.

У случају недоласка предметног наставника или његове замене на час, представник одељења о томе обавештава директора школе, док остали ученици чекају информацију у тишини, без ометања наставе у другим учионицама.

**Члан 10.**

За време великиког одмора, ученици искључиво проводе у школском дворишту, строго поштујући време за крај одмора, односно почетак часа, осим у случају изузетно хладног или кишног времена, када и велики одмор проводе испред учионица, односно, ученици млађих разреда у својој учионици.

За време малих одмора ученици по правилу бораве у школској згради, а по потреби излазе у школско двориште, строго поштујући време за крај одмора, односно, почетак часа.

**Лични изглед ученика**

**Члан 11.**

Ученици су обавезни да брину о личној хигијени и уредности, раде на усвајању основних информација и развијању одговорног односа према свом здрављу.

Ученици долазе у школу, и друга места у којима школа организује и спроводи образовно-васпитни процес, прикладно одевени.

Ученик се сматра неуредним и неприкладно обученим ако у школу и на друга места где се одвијају наставне и ваннаставне активности долази:

– у прљавој одећи;

– у кратким сукњама изнад колена;

– у провидној или поцепаној одећи (било који одевни предмет – фармерице, панталоне, мајице – испод којих се назиру наги делови тела;

– у краткој мајици (да се види стомак) или мајици на бретеле (откривена рамена);

– у хеланкама у комбинацији са кратком мајицом или дуксом;

– у бермудама и шорцевима који се користе за спорт или плажу;

– у одећи са неприкладним апликацијама;

– са пирсингом на откривеном делу лица и тела;

– са капама и капуљачама у холовима и по учионицама;

– у јапанкама и папучама.

Контролу да ли је ученик неуредан и неприкладно обучен врше обавезно предметни наставник и одељенски старешина. У случају да је ученик неприкладно одевен, одељенски старешина обавезан је да контактира родитеља ученика и да га упозори на то како се облачи учаник. Уколико се и након опомене понови облачење супротно правилима овог члана, удаљује се са наставе и упућује се кући да се пресвуче, уз обавештење родитеља, а за часове одсуства са наставе у ту сврху уписује се неоправдани изостанак.

**Одсуствовање са наставе**

**Члан 12.**

Одсуствовање ученика са појединог часа одобрава предметни наставник, уз обавештавање одељењског старешине који о томе информише родитеља, уколико није родитељ тражио одсуство.

Одсуствовање са наставе на захтев родитеља, у случају краће болести детета или приватних обавеза, најдуже два дана, одобрава одељењски старешина.

За одсуства дужа од два дана услед болести неопходно је лекарско оправдање, које је родитељ дужан да достави одељењском старешини року од 8 дана од дана одсуства.

Ако ученик изостаје са наставе дуже од 48 сати, а родитељ, односно други законски заступник ученика се није јавио поводом тога, одељењски старешина ће о томе обавестити родитеља, односно другог законског заступника ученика у року од 24 часа од истека рока за извршење ове обавезе и да га при томе обавести да чини прекршај из члана 84. став 1. тачка 4. Закона.

Протеком рока за правдање изостанака од стране родитеља, исти се сматрају неоправданим и одељењски старешина је дужан да их тако евидентира у е-дневнику и о томе обавести родитеља, односно другог законског заступника ученика.

**Брига о имовини**

**Члан 13.**

Ученици брину о хигијени школских и других просторија у којима се врши образовно-васпитни рад и воде рачуна о својим личним стварима, одевним предметима, опреми и прибору за време одмора и током боравка у школи.

У учионицама, тоалетима, ходницима и у школском дворишту налазе се корпе, односно канте за одлагање отпада. У циљу очувања естетског изгледа школе и хигијене у школским просторијама од ученика се очекује да не баца смеће по ходницима, учионици или дворишту, а посебно избегавање бацања отпада у сливнике у тоалетима.

Ученици су дужни да савесно и одговорно користе опрему и средства за рад, да савесно поступају према имовини школе и имовини других лица, као и да пријаве оштећења и кварове која су уочили, а посебно она која могу угрозити безбедност и здравље ученика и других лица.

Свако оштећење школске имовине дужни су да надокнаде ученици који су оштећење проузроковали.

У случају губитка одевног предмета, опреме за физичко или других личних предмета исти се остављају у просторији помоћног особља.

Ученик чува од оштећења и уништења ђачку књижицу, сведочанство и друге јавне исправе које школа издаје.

У случају губитка ђачке књижице или друге јавне исправе ученику се издаје дупликат исте тек након оглашавања исправе неважећом у Службеном гласнику уз уплату таксе за оглашавање и уплате Републичке административне таксе према законским тарифама.

Ученик не сме да преправља и дописује податке на исправама које школа издаје, јер се то сматра тежом повредом обавеза.

**Однос према обавезама**

**Члан 14.**

Ученицима се поверава обавеза обављања дужности редара по распореду који одреди одељењски старешина.

Дужност редара обавља се савесно.

Дужности редара су:

– да припреми средства и услове за наставу по налогу наставника (обрише таблу, припреми креде, маркере...);

– обавештава наставнике о одсуству ученика;

– пријављује свако оштећење школске или личне имовине, а посебно да пре почетка наставе уочене недостатке пријави одељењском старешини или предметном наставнику;

– обавља и друге послове по налогу одељењског старешине, односно предметног наставника.

**Односи међу ученицима и према запосленима**

**Члан 15.**

Ученици су обавезни да се уљудно понашају према другим ученицима, запосленима у школи, родитељима ученика и трећим лицима.

Односи међу ученицима заснивају се на међусобној сарадњи и помоћи, другарству, уважавању и поверењу. Ученици се уздржавају од изражавања националне, расне и верске нетрпељивости, од вређања и омаловажавања ученика на основу материјалног и социјалног статуса или на било ком основу.

Старији и физички јачи ученици треба да се односе према млађим и слабијим ученицима (посебно ученицима са здравственим проблемима и из социјално осетљивих група), тако да им буду од помоћи и олакшају боравак у школи.

Однос према наставницима и другим запосленима заснива се на поштовању и уважавању. Ученици треба да се уздржавају од коментарисања рада и понашања других наставника, осим на састанцима одељењске заједнице са својим одељењским старешином или у разговору са педагогом, директором.

Своје примедбе на рад наставника могу изнети пред Ученичким парламентом или преко свог представника у Школском одбору.

**Члан 16.**

Школа, у складу са Правилником о похваљивању и награђивању ученика, похваљује ученике за њихов допринос раду, остваривању боље дисциплине на часу, за развијање међусобних односа ученика базираним на узајамном разумевању и сарадњи у одељењу и ван одељења, као и за развијање бољих међуљудских односа са другим ученицима, запосленим и трећим лицима.

Ученици који постижу изузетне резултате у образовно-васпитном процесу школа награђује на крају школске године сходно материјалним, односно финансијским могућностима, у складу са Правилником о похваљивању и награђивању.

**Употреба средстава дигиталне комуникације**

**Члан 17.**

У школи је забрањена употреба мобилног телефона, електронског уређаја и других средстава дигиталне комуникације током трајања наставе.

Употреба телефона, дигиталног уређаја или другог средства у сврхе којима се угрожавају права других или у сврхе преваре у поступку оцењивања Законом о основама система образовања и васпитања сматра се тежом повредом обавеза ученика за шта се против ученика покреће васпитно дисциплински поступак и изриче одговарајућа мера у складу са Законом.

**Члан 18.**

Ученицима је дозвољено ношење телефона у школу из следећих разлога:

– то доприноси њиховој безбедности док путују у школу и из школе;

– то ће омогућити њиховим родитељима/законским заступницима да их контактирају ван школског времена;

– то омогућава коришћење дигиталног уређаја у едукативне сврхе.

**Члан 19.**

Употреба личних мобилних телефона у школи предвиђена је искључиво у едукативне сврхе по одобрењу наставника.

Употреба личних мобилних телефона у школи регулисана је општим актом школе Правилником о употреби мобилног телефона, електронског уређаја и другог средства комуникације.

**ПРАВИЛА ПОНАШАЊА НАСТАВНИКА И ОСТАЛИХ ЗАПОСЛЕНИХ**

**У ШКОЛИ**

**Члан 20.**

У свом раду сви запослени у Школи треба са ученицима, родитељима, странкама и колегама да успоставе односе засноване на уважавању, разумевању и поштовању, толераницији и избегавању сукоба.

Свађе, вређање, игнорисање или отворена нетрпељивост међу запосленима нису дозвољене.

Увек треба говорити похвално о људима са којима запослени ради, као и о школи уз представљање значајних успеха Школе, чак и када нису везани лично за запосленог, јер на тај начин се гради углед Школе, а тиме и углед утицај запосленог.

Увек поштовати време других и најавите се колегама пре доласка код њих.

О радним, личним и стручним квалитетима запослених не сме се расправљати пред осталима, а нарочито не пред ученицима и странкама.

Увек у најкраћем року пружити помоћ колегама, странкама и ученицима који су дошли тим поводом код запосленог. Не враћати их и не дозволити да дуго чекају.

Ако је у току неки хитан посао, уљудно им објаснити да им се не може одмах изаћи у сусрет уз извињење.

Пропуст у раду који учини запослени, дужан је да лично пријави свом претпостављеном.

Приликом разговора са странком, родитељем и учеником, показивати смиреност и поштовање према саговорнику.

Показивати оданост и поштовање према Школи и према људима са којима запослени ради.

Заштитити колегу на послу, али истовремено показати поштовање према странки, родитељу или ученику који се жали на пропусте у раду. Уз извињење нагласити да ће пропуст бити исправљен у најкраћем року.

Сви запослени морају поштовати поверљиве информације, не откривати пословне тајне и не износити поверљива документа, јавне исправе ван Школе.

Овим Правилником обезбеђује се заштита основних права и слобода физичких лица (ученика, запослених, родитеља и других лица у школи) а посебно њиховог права на заштиту података о личности у складу са посебним законом којим се уређује обрада података о личности.

**Члан 21.**

**Дужности наставника су да:**

1. -стручним знањем осигура постизање резултата прописаних школским програмом, уважавајући предзнања и посебне могућности ученика,
2. -долази у школу најкасније 10 минута пре почетка наставе и других облика рада,
3. -одлази на време на часове и не завршава час пре звона за крај,
4. -на време обавести директора о изостајању са посла ради благовременог организовања замене,
5. -одговорно користи инвентар и опрему у службене сврхе,
6. -по завршетку смене искључи опрему које је користио (компјутер, видео пројектор, климу и др.)
7. -прибави одобрење директора школе за изношење средстава рада из школе,
8. -долази на наставу прикладно одевен и уредан, те да својим изгледом васпитно делује на ученике (а то искључује ношење провидне гардеробе, мајице на бретеле, мини сукње, шорцеве/бермуде, папуче..)
9. -не угрожава и не повређује физички или психички интегритет ученика (да га физички и психички не кажњава и да га ни на који начин не злоставља),
10. -не вређа ученике, запослене и родитеље,
11. -не удаљава недисциплиноване ученике са часа, већ да их упућује код одељењског старешине, педагога/ психолога, директора,
12. -не користи мобилни телефон или други дигитални уређај за време одржавања свих облика наставе (осим на екскурзијама),
13. -не изражава националну, верску, расну и полну нетрпељивост,
14. -не даје и не подстиче на употребу алкохолних пића, дувана и наркотичких средстава код ученика,
15. -пријави набављање и употребу алкохолних пића, дувана и наркотичких средстава у школи,
16. -да реагује на сваки вид насиља,
17. -не врши политичко деловање у просторијама школе,
18. -води потпуну, благовремену и савесну евиденцију,
19. -не врши неовлашћену промену података у евиденцији, односно школској исправи брисањем, додавањем, прецртавањем или изостављањем података,
20. -чува од уништења, оштећења, скривања и изношења евиденцију, односно школске исправе,
21. -упозорава ученика на неприкладно и неуредно облачење,
22. -поштује распоред дежурства који му одреди директор и спроводи дежурство у складу са распоредом дежурства,
23. -спроводи мере заштите и безбедности ученика у складу са општим и појединачним актима школе,
24. -да на увид резултате писмене провере знања ученицима и родитељима (старатељима),
25. -прима и даје на увид евиденције лицу које врши надзор над радом школе и родитељима (старатељима),
26. -буде самосталан при оцењивању, поштујући важећи Правилник о оцењивању,
27. -уважава напомене и добронамерне примедбе својих ђака,

-никад не заборави да је подједнако и предавач и васпитач и да као такав представља модел знања, понашања и хуманости.

**Члан 22.**

Чланом 164. Закона предвиђење су теже повреде обавеза запослених, а одговорност запосленог је ближе регулисана Правилником о дисциплинској и материјалној одговорности запослених у ОШ „Трајко Стаменковић “ у Лесковцу.

**Дежурство наставника**

**Члан 23.**

У оквиру броја радних сати у току школске године а на основу решења сваки наставник има предвиђено дежурство.

Дежурни наставник је обавезан да у Школу дође 30 **минута пре почетка наставе у смени.**

Дежурни наставник дежурство обавља пре почетка смене, за време часова када нема наставу и за време одмора.

**Задаци дежурног наставника у току дежурства:**

1. стара се о одржавању реда и о безбедности у школској згради и школском дворишту
2. благовремено предузима мере у случају нарушавања реда или угрожавања безбедности (обавештава директора, чланове тима за заштиту ученика, полицију, хитну помоћ, ватрогасну службу и сл.)
3. сарађује с директором, стручним сарадницима и др. запосленим у школи
4. уредно води књигу дежурног наставника

Школа има 6 дежурних наставника у разредној настави односно 7 дежурних наставника у предметној настави, од којих је један у смени главни дежурни наставник.

Дежурство се обавља у улазном холу, ходницима, учионицама и школском дворишту.

**Правила која се односе на дежурне наставнике:**

* дежурство подразумева боравак међу ученицима, упозоравање на чистоћу школског простора и пристојно понашање (шета ходником, надгледа двориште и учионице..);
* дежурни наставник се стара да за време великог одмора сви ученици напусте учионицу изузев редара који су у обавези да проветре учионице, обришу таблу;
* дежурни наставник се стара да када звони за почетак часа сви ученици уђу у учионице, не ремете ред на ходнику, у учионицама или санитарним чворовима;
* за време дежурства не удаљава се са распоређеног места.

**Главни дежурни наставник**:

* утврђује присуство и одсуство дежурних наставника, о томе води евиденцију у књизи дежурства и координира радом дежурних наставника
* у случају одсуства дежурни наставник обавештава директора школе.

**Дежурство помоћног особља**

**Члан 24.**

Свакодневна задужења дежурства имају и помоћни радници Школе.

Домар-мајстор и чистач/це школе су у обавези да без одлагања обавештавају директора школе и дежурног наставника о свакој промени која може довести до нарушавања реда и безбедности у школи.

Чистач/це су у обавези да дежурају на главном улазу школе пре и после одржавања хигијене, а нарочито током трајања наставе као и да евидентирају лица која посећују школу (име и презиме особе, име и презиме запосленог кога посећују и време доласка).

**Обавезе запослених**

**Члан 25.**

**Одељењски старешина је дужан да:**

1. -брине о укупном раду и успеху својих ученика,
2. -води уредно дневник рада и другу прописану документацију о образовно-васпитном раду,
3. -благовремено прати остваривање распореда часова у свом одељењу и упозорава наставнике који неуредно воде евиденцију,

-благовремено правда изостанке ученика, уноси неоправдане изостанке у дневник

рада, сачини благовремене извештаје о истим, као и да извештаје о успеху и понашању

1. другим законским заступницима ученика,
2. -да на почетку школске године, а најкасније на првом родитељском састанку обавести родитеље, односно друге законске заступнике ученика о њиховим правима, обавезама, одговорности и прекршајима, као и о правима, обавезама и одговорностима ученика,
3. -сарађује са родитељима (законским заступницима) ученика и решава проблеме који настају у образовно-васпитном процесу,
4. -стара се о ученицима свог одељења за време екскурзија, излета, културних, спортских манифестација и других активности ученика,
5. -упозорава ученика на неприкладно и неуредно облачење,
6. -остварује сарадњу са педагогом/психологом школе,
7. -организује и спроводи рад одељењске заједнице и стара се о дисциплини у одељењу, а у случају настанка материјалне штете коју начине ученици, стара се да се утврде починиоци и надокнади материјална штета у школи,
8. -похваљује успешне и предлаже за награђивање ученика који постижу изузетне резултате у свом раду,
9. -стара се о томе да се у одељењу ствара позитивна атмосфера другарства, међусобне солидарности и дружења и ван школе.
10. -покреће и води поступак за утврђивање васпитне одговорности ученика и изриче васпитне мере: опомене и укор одељењског старешине,
11. -заједно састручним сарадницима, односно са тимом за заштиту од дискриминације, насиља, злостављања и занемаривања или са тимом за инклузивно образовање, сачињава план појачаног васпитног рада,
12. -води посебну педагошку евиденцију о појачаном васпитном раду у коју се уносе подаци о: догађају, учесницима, временској динамици, предузетим активностима и мерама и оствареним резултатима тог рада
13. -благовремено, тј. одмах, а најкасније у року од 24 сата од сазнања, писмено обавештава директора школе о постојању услова за вођење прекршајног, односно кривичног поступка против родитеља, односно законског заступника ученика због неизвршења дужности из члана 37. ових Правила и доставља евиденционе податке и доказе.

**Члан 26.**

**Стручни сарадника (педагог, психолог, библиотекар) дужни су да**:

1. -савесно обављају послове и радне задатке у складу са Законом и Правилником о организацији и систематизацији послова у школи.
2. -својим стручним знањем и саветодавним радом унапређују васпитно-образовни рад у школи и пружају стручну помоћ ученицима, родитељима и наставницима по питањима која су од значаја за образовно-васпитни рад,
3. -долазе на посао на време, прикладно одевени;
4. -обавесте на време директора о свом изостајању са посла,
5. -остварују сарадњу са ученицима, родитељима (старатељима) и одељењским старешинама,
6. -достављају на време записнике, извештаје о свом раду директору школе и извршавају друге обавезе које су им стављене у надлежност.

**Члан 27.**

**Секретар, шефа рачуноводства и благајник школе дужни су да:**

1. -савесно обављају послове и радне задатке у складу са Законом и Правилником о организацији и систематизацији послова у школи.

-долазе на посао на време, прикладно одевени;

1. -организују посао према приоритетима у складу са задатим роковима;
2. -у раду са странкама труде се да се посао обави брзо и ефикасно, увек дајући предност странкама са стране – родитељима и другим заинтересованим лицима у односу на запослене у школи;
3. -обавесте на време директора о свом изостајању са посла;
4. -пристојно се опходе према ученицима, родитељима и странкама које долазе у школу.

**Члан 28.**

**Чистачи/це, домар-мајстор дужни су да**:

1. -савесно обављају послове и радне задатке у складу са Законом и Правилником о организацији и систематизацији послова у школи,
2. -пристојно се опходе према ученицима, родитељима и странкама које долазе у школу,
3. -обавесте на време директора школе о свом изостајању са посла,
4. -долазе на посао на време, користе униформу у свом раду.

**Члан 29.**

Сви ученици и запослени чине повреду радне обавезе уколико се не придржавају одредби Правилника о мерама, начину и поступку заштите и безбедности ученика, као и у случају да се не придржавају одредби ових Правила.

**Члан 30.**

Међусобни односи наставника и осталих запослених у школи треба да буду засновани на узајамном поштовању, разумевању и сарадњи у остваривању васпитне улоге школе.

Својим радом и понашањем треба стално да раде на подизању угледа школе.

**Члан 31.**

Школа може у складу са својим финансијским могућностима наградити наставника и другог запосленог у школи који својим радом утиче на остваривање бољих резултата рада, као и за успостављање већег степена разумевања и сарадње у остваривању васпитне улоге школе.

**ПРАВИЛА ПОНАШАЊА РОДИТЕЉА (СТАРАТЕЉА) УЧЕНИКА И ТРЕЋИХ ЛИЦА У ШКОЛИ**

**Члан 32.**

**Родитељ (законски заступник) ученика има право да**:

-учествује у раду школе својим ангажовањем у Савету родитеља, Школском одбору, активима и тимовима

− као активан учесник допринесе спровођењу реформе образовања,

− у оквиру својих финансијских могућности, на бази добровољности, а по донетој одлуци Савета родитеља, Школског одбора, Ученичког парламента или других органа школе, учествује у обезбеђивању средстава за виши стандард од утврђеног педагошког стандарда у погледу простора, опреме, наставних средстава и спровођењу плана мера безбедности и заштите ученика и друго.

**Члан 33.**

**Родитељ, односно други законски заступник детета у складу са Законом, одговоран jе**:

1) за упис детета у школу;

2) за редовно похађање наставе;

3) за редовно похађање припремне наставе;

4) да одмах, а наjкасниjе у року од 48 сати од момента наступања спречености ученика да присуствуjе настави о томе обавести школу као и о разлозима изостанка;

5) да правда изостанке ученика, наjкасниjе у року од осам дана од дана престанка спречености ученика да присуствуjе настави одговараjућом лекарском или другом релевантном документациjом;

6) да на позив Школе узме активно учешће у свим облицима васпитног рада са учеником (у реализацији оперативног плана заштите и плана појачаног васпитног рада);

7) за повреду забране из чл. 110–112. Закона о основама система образовања и васпитања, учињену од стране ученика;

8) за теже повреде обавезе ученика из члана 83. Закона о основама система образовања и васпитања;

9) за поштовање правила Школе.

Школа подноси захтев за покретање прекршаjног поступка, односно кривичну приjаву надлежном јавном тужилаштву, ради утврђивања одговорности родитеља, односно другог законског заступника из разлога прописаних ставом 1. овог члана.

**Члан 34.**

**Родитељ (законски заступник) има обавезу да**:

1. - у складу са својим могућностима, пружа пуну подршку у реализацији укупног образовног процеса у школи;
2. - правда изостанке свог детета у скаладу са Законом и општим актима школе. Од родитеља се очекује да неће правдати изостанке за које нема покриће;
3. - активно учествује у реализацији појачаног васпитног рада за своје дете;
4. - обавезно присуствује васпитно-дисциплинском поступку за своје дете;
5. - даје сагласност за извођење екскурзије, излета и слично за своје дете, односно да се изјасни да није сагласан;
6. - од родитеља који је изабран у Савет родитеља, Школски одбор, активима и тимовима очекује се да редовно присуствује састанцима и да као активан учесник допринесе спровођењу реформе образовања, аутономији школе и безбедности ученика у школи;
7. - од родитеља се очекује да са озбиљношћу приступи активностима које иницирају Савет родитеља, Школски одбор, Ученички парламент или други органи Школе;
8. - поштује општа акта Школе.
9. **ПРАВИЛА КОМУНИКАЦИЈЕ**
10. **Члан 35.**

Родитељ, односно законски заступник детета има право да увек буде потпуно информисан о понашању, учењу и успеху свог детета и свим другим питањима везаним за остваривање образовно васпитног рада у школи.

Родитељ остварује то право путем:

– родитељских састанака – од родитеља се очекује редовно присуство на истим,

– индивидуалних састанака са одељењским старешином у дане отворених врата, осим изузетно у складу са претходном најавом одељењском старешини;

– разговора са предметним наставницима – у дане отворених врата и у случају потребе родитељ заказује састанак посредством одељењског старешине који присуствује том разговору;

– разговора са стручним сарадницима – педагогом, психологом, библиотекарем који се заказују посредством одељењског старешине или телефонским путем због сарадника;

– разговора са директором, – поштујући радно време службе.

**Члан 36.**

Приликом доласка у школу родитељ поштује налоге и предлоге дежурних наставника и других запослених у школи.

С обзиром на то да је школа одговорна за безбедност и здравље ученика и запослених, сва лица која нису запослена у школи дужна су да се идентификују запосленом који му се обрати.

Родитељи, други законски заступници и било која друга лица не смеју се задржавати у ходницима и другим просторијама, нити ометати рад, већ се упућују у просторију за пријем родитеља.

**Члан 37.**

Родитељ је дужан да сарађује са одељењским старешином, предметним наставницима и стручним сарадницима и труди се да све информације о свом детету добије у оптималним роковима за предузимање евентуалних мера:

– до почетка маја (за завршни разред),

– до почетка јуна (за остале разреде).

Од родитеља се очекује да не долазе у школу после означеног рока, јер би то значило својеврстан притисак на наставнике и њихов рад.

**Члан 38.**

Приликом доласка у школу родитељ:

– уздржава се од сваке врсте претње, притиска или уцене наставника и других запослених у Школи;

– долази прикладно одевен (што искључује ношење провидне гардеробе, мајице на бретеле, мини сукње, шорцеве/ бермуде, папуче и сл....);

– избегава сукобе са запосленима, ученицима и другим родитељима. У случају неприкладног понашања и изазивања сукоба, школа у сарадњи са надлежним органима родитељу може ускратити приступ школи.

**ЗАВРШНЕ ОДРЕДБЕ**

**Члан 39.**

Непоштовање одредби ових Правила понашања од стране ученика значи повреду обавеза ученика за које се изричу васпитне и васпитно-дисциплинске мере што утиче на оцену из владања.

Непоштовање одредби ових Правила понашања од стране запослених значи повреду радних обавеза запослених, за које се изричу дисциплинске мере, на начин и у поступку предвиђеним Законом и појединачним актима школе.

Непоштовање одредби ових Правила од стране родитеље представља повреду обавеза утврђених чланом 84. Закона о основама система образовања и васпитања и основ су за покретање прекршајног поступка односно кривичног поступка пред надлежним јавним тужилаштвом против родитеља.

За спровођење ових Правила овлашћен је и одговоран директор школе.

**Члан 40.**

Правила понашања ученика, запослених, родитеља и трећих лица у ОШ „Трајко Стаменковић“ у Лесковцу објављују се на огласној табли, а ступају на снагу ступа на снагу осмог дана од објављивања.

**Члан 41.**

Даном ступања на снагу ових Правила престаје важност Правила понашања у ОШ „Трајко Стаменковић“ у Лесковцу дел. бр. 1085/9 од 15.09.2022. године.

Председник Школског одбора

 Драгана Савић

1. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Правила понашања ученика, запослених, родитеља и трећих лица у ОШ „Трајко Стаменковић“ Лесковац су објављена на огласној табли дана 29.04.2024. године.